 Na Wycliffe Nyaberi VISA vya walimu kupatikana wamekufa katika hali ya kutatanisha karibu na maeneo ya kuuza pombe aina ya chang’aa katika Kaunti ya Kisii vimeibua hofu. Jana, wakazi wa eneo la Riamakanda, Nyaribari Masaba, waliteketeza nyumba ya mtengenezaji wa chang’aa, baada ya maiti ya mwalimu wa shule ya upili kupatikana karibu na eneo la biashara hiyo. Kulingana na wanakijiji wa Riamakanda, mwalimu Philip Njoroge alionekana akivinjari nyumbani kwa muuzaji wa pombe hiyo aliyetambuliwa kama Mzee Tora usiku wa kuamkia jana. Mwalimu huyo hakurejea kwake hadi mwili wake ulipogunduliwa na mpita-njia ambaye baadaye aliwafahamisha wanakijiji. Naibu chifu wa eneo hilo, Bw Albert Michira alisema mwili wa mwendazake ulikuwa ukivuja damu mdomoni na masikioni. Maafisa wa polisi wa Kituo cha Ramasha walipofika kuuondoa mwili, walitatizwa na raia waliowalaumu kwa kudai wamezembea kumaliza pombe kijijini kwao. “Chang’aa hapa ndiyo maisha ya kila siku. Watoto wetu wamekoma shule. Familia na ndoa zimevunjika. Lawama zinaendea vitengo vyote vya usalama kwa kukosa kumaliza biashara ya pombe inayozidi kunawiri,” akasema Bw Alfred Mogaka, mkazi. Kisa hiki kinajiri miezi michache tu baada ya mwalimu mwingine wa shule ya msingi kufa kwenye mazingira sawia na hayo eneobunge jirani la Nyaribari Chache. Mwalimu aliyechukua muda wa miaka kumi kupata ajira tangu kufuzu kwake chuoni, alifariki mwaka mmoja tu baada ya kuajiriwa. Mwili wake ulipatikana kingoni mwa mto Kuja baada ya kusemekana kuuliwa kwenye boma linalouza chang’aa kijijini Nyosia. Alisemekana kuwa na madeni ya pombe aliyokuwa ameuziwa lakini akashindwa kulipa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  